  Анжелика Тихонова корреспондент Удмуртъёслэсь кыл дуннезэс улон, кыл но валатон пыр эскеронлы сӥзем котырес ӝӧк ортчиз 11-тӥ шуркынмонэ Россиысь тодосъя академилэн Урал ёзэтысьтыз Историяя, кылъя но литературая Удмурт институтын. Со радъяськиз «Финно-угры — славяне — тюрки: опыт взаимодействия» тодосъя огъяросси конференци улсын. Со сярысь ивортэ «Удмуртия» агентстволэн корреспондентэз. Котырес ӝӧк сьӧрын кенешонэ пыриськизы Историяя, кылъя но литературая Удмурт институтысь кылчиос.  Вераськисьёслэн темаоссы туж пӧртэмесь вал ке но, ваньзэсты соосты удмурт кылэз улонын но ужын кутон гераз. «Кыл — лулчеберетэз утьыны инъет луэ. Со нырысетӥез, мар вера лулчеберетлэн улэмез сярысь. Кылмес кутӥськом ке, асьмеос улӥськом. Та ласянь кылмылэн узырлыкез, аспӧртэмлыкез, валатонэз куд-ог дыръя кыллюкамъёсамы уг пыро. <…> Асьмелэн портэм кыллюкамъёс кылдытыны кыл инъетмы ӧвӧл. Луысалыз ке, пӧртэм кыллюкамъёсмы но луысалзы», — вераз котырес ӝӧкез нуись, кылосбур тодосъя доктор Татьяна Владыкина. Солэн верамезъя, та пумиськонэ лыктэм ӧнерчиослэн котькудзылэн ас шуг-секытъёссы. Соин ик соос ӵошен проект гожтӥзы но грант басьтӥзы. Со егитъёслы ужзэс азинтыны юрттэт луоз. «Удмурт лулчеберетын асьмелэн вань кыӵе ке но аспӧртэмлыкмы. Кызьы сое быгатӥськом сётыны, возьматыны мукет лулчеберетъёслы, соин тыршиськомы. Та бере кыӵе ке но статьяос потозы, мынам малпамея, сое ваньзэ огазеяса, книга но поттыны кулэ на вылэм. Со грант куинь арлы сётэмын, али тани нырысетӥ арзэ йылпумъяськом», — вераз Владыкина. Удмурт кылчи Сергей Максимов удмурт кылъёслэн пӧртэмлыксы, кылдэмзы но одӥг кыллэн мукет кыл вылын шодӥськемез сярысь малпанъёссэ, чакланъёссэ вераз. Солэн малпамезъя, асьмелэн куд-ог кылъёсмы еврейёслэн кылысьтызы но потыны быгато. «Иднакар» бичетын мынам потӥз этимологиен герӟаськем кенос сярысь статьяе. Отын мон «кенос» кылэз гебраизмен нимай, удмурт кылэ еврей кылысь булгаръёс но хазаръёс вакытэ пырем кылэн. Нокин зэмзэ вераны уз быгаты еврейёслэн «кенасса» (вӧсяськон юрт) кылзы сярысь. Кызьы со асьме доры вуэм, паймымон. <…> Эшшо но тунсыко: Кукмор палъёсысь удмуртъёс «кеносэз» «кенас» шуо. Фонетикая чаклано ке, «кенас» кылысь «кенос» кыл пӧрмыны быгатэ ик ай, но «кенас» уг ни. Со выллем кылъёссы бесермянъёслэн но вань. Эшшо но тунсыко, бесермянъёслэн со ӵапак вӧсяськон юртъёссы…», - кылъёслэн ог-огзы вылын шӧдӥьскемзы но пӧртэмлыксы сярысь вераз Сергей Максимов. Удмурт крезьгуро инсттрументъёслы ним сётон сярысь малпанъёссэ шараяз филологи наукаосъя кандидат Ирина Пчеловодова. Со нимысьтыз саклык висъяз «волынка» инструментлы. Туннэ нуналлы со бесерманъёслэн сямазы гинэ кылемын на но «быз» нимаське. Со ас чакланъёссэ но выль тодонъёссэ вераз. Котырес ӝӧклы висъям кык час ӵоже ваньзы ик малпанъёссэс шараяса ӧз вуттэ. Соин ик матысь дыре нош ик пумиськыны вераськизы. Тегъёс: Лулчеберет Науканотехника Ижкар Удмуртия удмурткыл  